**The Gulf war**

הקדמה:

באוגוסט 1990 לאחר כיבוש בזק של כווית ואיום ממשי על ערב הסעודית השכנה, איים סדאם חוסיין בהשתלטות על רוב מאגרי הנפט הטבעיים בעולם וקרא תיגר ממשי על הסדר העולמי!

מדינות הקואליציה בהובלת ארצות הברית אינן נשארות אדישות לדרמה, מאחדים כוחות ובמבצע צבאי מרשים ביותר מצליחים לעצור את הרודן מעיראק משאיפותיו המגלומניות ולשמור את הסדר העולמי על כנו.

אך האם ניצחון מובהק ברמה הטקטית יכל בהכרח להיחשב גם כניצחון ברמה האסטרטגית? ומה ההשלכות ארוכות הטווח של ההחלטה על אי הפלת משטרו של סדאם יהיו בעבור ארצות הברית?

מבוא:

ניצחון במערכה צבאית בין שני יריבים הינו קשה מאוד להגדרה ברורה והכרעה חד משמעית. בוודאי כאשר מכניסים לתוך המשוואה היבטים נוספים מעבר לאספקט הטקטי. באופן פשטני ניתן להגדיר ניצחון כאשר אחד משני המצבים הבאים מתקיים-

כאשר היריב שלך נפגע פיזית ותודעתית באופן כזה שהוא חדל מלהתקיים באופן אפקטיבי או כאשר אתה כופה על היריב שלך את רצונותיך באופן כזה שהוא מסכים לקבל אותם ובלבד שתחדול מפעולותיך המאיימות על קיומו.

ניצחון במערכה ניתן למדידה על פי המטרות והיעדים שמוגדרים על ידי המדינאים לפני תחילת המערכה או שאפשר שהתווספו והתעדכנו במהלכה והשגתם היא שתביא לשינוי המציאות באופן כזה שישרת את האינטרס שבעקבותיו מלכתחילה הוביל למערכה. היעדים שהגדיר נשיא ארצות הברית ג'ורג' בוש, כמוביל הקואליציה כנגד עיראק, במבצע הידוע בכינויו "סופה במדבר" הינם-

1. הוצאת כלל הכוחות הצבאיים העיראקיים מאדמת כווית והשבת החירות למדינה.

2. מניעת פלישת עיראק לערב הסעודית והשתלטות על שדות הנפט של המדינה.

3. פירוק עיראק מכל המיזמים הקשורים בבניית נשק להשמדה המונית.

4. השמדת המשגרים הניידים ומניעת ירי טילי סקאד לעבר מדינת ישראל וערב הסעודית.

5. תשלום פיצויים על ידי האומה העיראקית לכוויית על הנזקים הכלכליים שנגרמו בעקבות הפלישה וההשתלטות הצבאית על המדינה.

המערכה הצבאית טקטית-

באספקט זה צבא ארצות הברית והקואליציה ביצעו את עבודתם בצורה מצוינת, עמדו כמעט בכל מטרות המבצע באופן מיטבי (למעט השמדת משגרי הסקאדים) והעניקו לדרג המדיני רוח גבית חזקה מאוד להמשך העימות בכלים מדיניים.

ניתן לראות באופן אבסולוטי שמספר האבידות בנפש (30,000 אלף לעומת 379), מספר השבויים (6000 לעומת 80) ומספר הכלים הצבאיים שהושמדו במבצע נוטים באופן מובהק לטובת כוחות הקואליציה. בתוך כך צבא ארצות הברית הפגין במבצע עליונות טכנולוגית אדירה ושימוש באמצעי לחימה מתקדמים ופורצי דרך. בעניין זה אין עוררין, כוחות הקואליציה בהובלת גנרל שוורצקופף היו ללא ספק חזקים וניצחו את הצבא העיראקי בכל התמודדות טקטית צבאית.

כוחות הקואליציה עמדו כמעט בכל היעדים הטקטיים שהוצבו להם על ידי הדרג המדיני. השתלטות צבאית על כוויית והוצאת הכוחות העירקיים מן המדינה ומניעת פשיטה לערב הסעודית עקב היערכות צבאית משמעותית בגבולות המדינה. בנושא מניעת ירי הסקאדים והשמדת המשגרים נחל הצבא כישלון מוחלט. אחד היעדים האסטרטגיים החשובים ביותר במבצע היה לשמור על אחדות הקואליציה עם המדינות הערביות וכפועל יוצא מכך לשמור על מדינת ישראל, שהייתה יעד ברור של סדאם לתקיפה בכדי לשבור את הקואליציה, מחוץ למשחק על ידי מניעת ירי סקאדים לשטחה. זוהי דוגמא קלאסית לקשר ההדוק בין הרמה הטקטית המשרתת את הרמה האסטרטגית. לדעתי גנרל שוורצקופף לא הבין מספיק טוב את חשיבות העניין, לראייה הוא לא הפנה לכך מספיק משאבים בדגש על גיחות קרב לאיתור והשמדת משגרי הסקאד וכשזה עלה בעוצמה מהדרג המדיני בשלהי המלחמה זה כבר היה בבחינת מעט מדי ומאוחר מדי.

המערכה התודעתית-

צבא ארצות הברית הגיע למערכה בעיראק כש"תסמונת ויאטנם" מאיימת כצל ענק, העם האמריקני שבע מהחזרת הבנים הביתה בארונות קבורה כתוצאה מהסתבכות ולחימה אלפי מיילים מהבית. מלחמת עיראק עשתה שינוי אדיר בעניין זה והחזירה את אמון הציבור והמנהיגים בצבא בצורה חסרת תקדים. בסקרים שנערכו לאחר המלחמה הצבא דורג ראשון מבין כל מוסדות המדינה באמון הציבור, הנשיא בוש וגנרל שוורצקופף בהתאמה זכו לפופולריות גבוהה מאוד וסיפקו לעם האמריקני רגעי סיפוק ונחת אחרי שנות ויאטנם הקשות.

לפני היציאה למבצע הצליח הנשיא בוש ביחד עם צוותו לגייס את בית הנבחרים והקונגרס האמריקאי לקבל את ברכת הדרך למבצע צבאי ופעולה קרקעית בשטח עיראק. זוהי לא הצלחה של מה בכך, טראומת ויאטנם רחפה כצל כבד והיו מתנגדים רבים, דמוקרטים כמובן אך גם רפובליקנים מבית למהלך שכזה ובכל זאת הצליח בוש במנהיגות ועבודה פוליטית יוצאת דופן לחיוב לייצר קונצנזוס, במה שנחרט בתודעה כמהלך התקפי מחייב לא רק מבחינת העם האמריקאי אלא בהגנה על חירותו של העולם כולו!

המערכה האסטרטגית-

בהסתכלות רחבה הקואליציה בהובלת ג'ורג' בוש הצליחה לעצור את הרודן העיראקי משאיפותיו המגלומניות, להשיב את החירות למדינת כוויית ואף לפצות אותה על הנזקים שנגרמו לה על ידי ממשלת עיראק והכי חשוב לשמר את הסדר העולמי על כנו כאשר ארצות הברית ממשיכה להיות מעצמת העל היחידה בעולם ואף מתחזקת אחרי המבצע.

אחת ההצלחות המשמעותיות ביותר של בוש היא היכולת להרכיב קואליציה רחבה מאוד מ-32 מדינות שונות שחברו יחד למטרה משותפת והיא עצירת הרודן העיראקי. בתוך הקואליציה היו מדינות ערביות רבות שהשתתפו ממניעים אישיים (ערב הסעודית) או כאלה ששוכנעו באמצעים דיפלומטיים וכלכליים (מצרים) ויצרו ברית אסטרטגית חזקה מאוד בהובלת ארצות הברית. סדאם הבין את העניין וניסה לשבור את הקואליציה עם המדינות הערביות בין השאר על ידי תקיפת מדינת ישראל בסקאדים והכנסתה למעגל הלחימה, מה שכמעט בוודאות היה מייצר מתיחות ושובר את הברית האסטרטגית עם המדינות הערביות. אך בשיתוף פעולה אסטרטגי בין מדינת ישראל לארצות הברית נמנע הדבר והקואליציה נשמרה אחודה עד סוף המערכה.

אחת ההחלטות המשמעותיות ביותר של נשיא ארצות הברית הייתה לא לכבוש עם צבא הקואליציה את בגדאד, הימנעות מהפלת המשטר והרודן העיראקי ולמעשה לעבור מנקודה זו מאמצעי כפייה אלימים לשולחן המשא ומתן. זוהי החלטה קריטית כיוון שלצד ההבנה הברורה של מניעת פגיעה בחיי אדם ושימוש במנוף לחץ צבאי וכלכלי על הרודן העיראקי על מפתן דלתו, בראייה אסטרטגית ארוכת טווח יהיו לכך מחירים גדולים.

בראייתו האישית של סדאם, כל עוד בגדאד לא נכבשה והוא עדיין ממשיך לתפקד הוא לא הפסיד במערכה, המערכת בראשותו אומנם ספגה מכה קשה אך היא עדיין מתפקדת ובהסתכלות שלו לעמוד כך למול כוחות הקואליציה האדירים מהווה ניצחון. זהו עניין תרבותי, אישיותי ותודעתי עמוק שמנהיגי הקואליציה ובראשם הנשיא בוש לא הבינו לדעתי עד הסוף. לראייה לאחר הפסקת האש סדאם ממשיך לאתגר את המערכת באי שיתוף פעולה עם האו"ם לפירוק הנשק הבלתי קונבנציונלי, מדכא באלימות את המרד של השיעים והכורדים שפספסו הזדמנות אדירה להקמת אטונומיה עצמאית ובראייה היסטורית ממשיך לאתגר את האמריקאים עוד 20 שנים אחרי המבצע עד שבוש הבן כנשיא ארצות הברית משלים את משימת אביו ומפיל את הרודן העיראקי ומשטרו.

סיכום:

כוחות הקואליציה וארצות הברית בראשם ניצחו לדעתי את המערכה בעיראק במלחמת המפרץ אך לא הצליחו להכריע אותה. יש כאן ניצחון טקטי ברור ואסטרטגי בעיקר לאור העובדה שנבלם נסיון ההשתלטות של סדאם על מאגרי הנפט העולמיים והסדר העולמי נשמר על כנו, אבל למרות הפעלת כוח גדול וביצועים טקטיים מרשימים הרודן העיראקי נותר בשלטון וההרתעה שהעריך בוש שהושגה במבצע התבררה כלא מספיק חזקה. לדעתי ההישגים המדיניים במלחמת המפרץ הינם קטנים באופן יחסי להצלחה הטקטית במבצע, ההחלטה שלא להפיל את השלטון של סדאם ולהשאיר את זה אולי להפיכה פנימית שלא צלחה ורק חיזקה את סדאם, תעלה לארצות הברית בטווח הארוך במחיר כלכלי וצבאי כבד מאוד.